**עמי (עמיחי) ביטון** (נולד בשנת 1981) הוא קצין בצה"ל בדרגת אלוף-משנה, המשמש מפקד חטיבת הצנחנים. קודם לכן שימש מפקד החטיבה הצפונית ברצועת עזה, מפקד יחידת רפאים, מפקד יחידת דובדבן ומפקד גדוד 202.

ביוגרפיה
--------

ביטון, בנם של לאה ויעיש. נולד וגדל בקריית גת. למד באורט גרוס בעיר מגוריו. התגייס לצה"ל באוגוסט 1999, התנדב לצנחנים ושובץ בגדוד 101. לאחר מסלול הכשרה שירת כלוחם בגדוד, והשתתף בלחימה בדרום לבנון. עבר קורס מ"כים חי"ר וקורס קציני חי"ר. בסיום הקורס שב לגדוד 101 ומונה למפקד מחלקה, והוביל אותה בלחימה בין היתר במבצע חומת מגן. על פועלו במבצע הוענק לו צל"ש מפקד חטיבה. בהמשך שירת כמפקד פלוגה בגדוד 101. לאחר מכן עבר ליחידת דובדבן שם מונה למפקד פלגת לוחמים, והוביל אותה בלחימה כנגד הטרור הפלסטיני באינתיפאדה השנייה. באחד מן המבצעים שהוביל כמפקד פלגה, נפצע בבטנו ובידו. בהמשך שימש כקצין אג"ם של יחידת דובדבן. לאחר מכן יצא לחופשה ללימודי תואר ראשון במנהל עסקים. לאחר סיום לימודיו מונה למפקד פלס"ר צנחנים בין השנים 2009–2011. בסיום התפקיד יצא ללימודים בפו"ם. לאחר מכן מונה לקצין אג"ם של חטיבת הצנחנים בין השנים 2012–2013.

בשנת 2013 הועלה לדרגת סא"ל ומונה לראש ענף גדס"ר במרכז לאימונים באש במל"י, תפקיד אותו מילא עד שנת 2014. במהלך מבצע צוק איתן היה במעבר בין תפקידים והצטרף לחפ"ק מפקד גדוד 101 עד לסיום המבצע. באוקטובר 2014 מונה למפקד גדוד 202, תפקיד בו שירת עד 11 ביולי 2016. לאחר מכן מונה למפקד יחידת דובדבן, ושימש בתפקיד בין השנים 2016–2018. במהלך תפקידו כמפקד יחידת דובדבן נהרג לוחם היחידה, שחר סטרוג, מפליטת כדור של חברו ליחידה, עקב כך, הרמטכ"ל, גדי איזנקוט, החליט לבטל את קידומו לדרגת אל"ם ומינויו למפקד עוצבת חצי האש. לאחר סיום תפקידו יצא ללימודי תואר שני במנהל עסקים. במאי 2019, קטע את לימודיו לבקשת הרמטכ"ל, אביב כוכבי, שב לצה"ל והקים ופיקד על יחידת רפאים. באוגוסט 2020, בעודו בתפקיד מפקד היחידה, הועלה לדרגת אל"ם. במהלך תפקידו היחידה השתתפה בין היתר במבצע שומר החומות. בתפקיד זה שירת עד 27 ביולי 2021. ב-31 באוגוסט 2021 מונה למפקד החטיבה הצפונית ברצועת עזה, ושימש בתפקיד בין היתר במהלך מבצע עלות השחר. בתפקיד זה כיהן עד 16 באפריל 2023. ב-30 במאי 2023 מונה למפקד חטיבת הצנחנים, והוביל אותה בין היתר במהלך מלחמת חרבות ברזל.

ב-7 באוקטובר 2023, עם פרוץ מתקפת הפתע על ישראל, מיהר ביטון לעוטף עזה להילחם במחבלים שהתבצרו ביישובים ובקיבוצים ולאחר מכן לטהר את שטח ישראל ממחבלים מפוזרים שנותרו בו. אל"ם ביטון, יחד עם מפקד בא"ח צנחנים, סא"ל דור מנשאוף, וסגן מפקד חטיבת הצנחנים, סא"ל גידי אליאסתם, פיקד על טיהור מרחב העיר שדרות וסביבתה. ב-1 בנובמבר הצטרפה חטיבת הצנחנים לתמרון הקרקעי בצוותא עם כוחות עוצבת הפלדה בקרב ג'באליה וקרב בית חאנון. לאחר השתלטות על הגזרה המערבית של העיר עזה וחיבור עם כוחות עוצבת געש על ציר החוף, נעה החטיבה, יחד עם כוחות נוספים, והשתלטה על מחנה שג'אעייה. הכוחות נלחמו, השתלטו וטיהרו את שכונות העיר עזה ממחבלים, ובמהלך דצמבר הועברה החטיבה לקרב ח'אן יונס תחת עוצבת האש. בינואר היו חלק ממהלך כיתור והשתלטות על מחנה הפליטים בעיר. צק"ח צנחנים נלחם ברציפות במשך ארבעה חודשים, וב-29 בפברואר יצא מהרצועה לאחר השלמת משימתו. עם יציאת החטיבה מהרצועה אמר אל"מ ביטון לפקודיו: "נלחמנו בשכונת רימאל, בקסבה הצפופה של שג'אעיה וכמובן בחאן יונס. השמדנו תשתיות מבצעיות רבות. כ-3,000 לוחמי צנחנים נלחמו בשטח הרצועה. פעלתם בנחישות ובמקצוענות, בחתירה למגע ובעיקר ברעות לוחמים וענווה. ידעתי שתוכלו לכל משימה. ידענו להילחם במרחבים בהם האויב עשה שימוש ציני באוכלוסייה שלו. אני גאה בכם על כל אלה, ובעיקר כי עשינו הכול לסייע לשחרורם של אחינו".

חיים אישיים
-----------

ביטון מתגורר ברחובות, נשוי ליוכי ואב לארבעה. בעל תואר ראשון ושני במנהל עסקים, שניהם מהקריה האקדמית אונו.

קישורים חיצוניים
----------------

ויקישיתוף מדיה וקבצים בנושא **עמי ביטון** בוויקישיתוף
* אתר למנויים בלבד עמוס הראל, "שנדע שמי שייפול בקרב נהרג מסיבה מוצדקת": עם הצנחנים בצל אנדרטת החטיבה, באתר הארץ, 22 באפריל 2015
* שי לוי, ‏פיקד על דובדבן, נפצע באינתיפאדה השנייה: זה מח"ט צנחנים החדש, באתר ‏מאקו‏, 2 ביוני 2023

הערות שוליים
------------

1. 1 2 3  דובר צה"ל, קורות חייו של אלוף-משנה עמי ביטון, ‏17 באפריל 2023
2. ↑  סגן עמי ביטון, באתר הגבורה
3. ↑  אתר למנויים בלבד אדוה כהן, 60 שנה לסיירת האדומה, באתר "ידיעות אחרונות", 26 במאי 2016
4. ↑  אתר למנויים בלבד עמוס הראל, "שנדע שמי שייפול בקרב נהרג מסיבה מוצדקת": עם הצנחנים בצל אנדרטת החטיבה, באתר הארץ, 22 באפריל 2015
5. ↑  יניב קובוביץ, פליטת הכדור בדובדבן: בוטל קידום מפקד היחידה, החייל היורה הואשם בהריגה, באתר הארץ, 8 במאי 2018
6. ↑  אתר למנויים בלבד עמוס הראל, כוכבי שוקל למנות לתפקיד יוקרתי את מפקד דובדבן שאיזנקוט עיכב את קידומו, באתר הארץ, 16 במאי 2019
7. ↑  יואב לימור, אנשי הרפאים, באתר ישראל היום, 20 באוגוסט 2020
8. ↑  אמיר בוחבוט‏, מאתרים מרחוק ותוקפים במהירות: היחידה החשאית שמשנה את כללי המשחק בצה"ל, באתר וואלה!‏, 21 באוגוסט 2021
9. ↑   מפקד חדש ליחידת "רפאים", באתר צה"ל, 28 ביולי 2021
10. ↑  קובי פינקלר, קצינה תכהן כרמ"ח מבצעים במתפ"ש, באתר ערוץ 7, 30 בנובמבר 2020
11. ↑  מפקד חדש לחטיבה הצפונית בעזה: אלוף-משנה עמי ביטון, באתר ערוץ 7, 31 באוגוסט 2021
12. ↑  עמי רוחקס דומבה, צה״ל מנסה לארגן את עצמו: חטיבת הצנחנים ועוצבת האש בעוטף עזה, באתר IsraelDefense, ‏9 באוקטובר 2023
13. ↑  בלב שכונת סג'עייה עם לוחמי גדוד 101 של הצנחנים, באתר ישראל היום, ‏10 בדצמבר 2023
14. ↑  אדוה דדון, ‏קרב ההשתלטות על בית החולים אל-קודס בעיר עזה, באתר ‏מאקו‏, 17 בנובמבר 2023
15. ↑  צק"ח צנחנים סיימו את משימתם בעזה אחרי 120 ימי לחימה, באתר צה"ל, ‏29 בפברואר 2024
16. ↑  אחרי 3 חודשים בחאן יונס: חטיבת הצנחנים יצאה מהרצועה, באתר ערוץ 7, ‏29 בפברואר 2024

| מפקדי יחידת דובדבן  |
| --- |
| 

|  |
| --- |
| אורי בר-לב • אבי סיוון • עמוס גולן • רם רוטברג • נבו ארז • גולן בר לוי • רוני נומה • מיקי אדלשטיין • אייל וייס • נדב פדן • רון וייזל • אבי גיל • עופר וינטר • שמעון אדרי • יריב בן עזרא • קובי הלר • עמי ביטון • עומר כהן • עמרי רוזנקרנץ • ד' |

 |

| מפקדי היחידה הרב-ממדית ("רפאים")  |
| --- |
| 

|  |
| --- |
| עמי ביטון • איתמר בן חיים • רועי לוי • דביר חבר |

 |

| מפקדי החטיבה הצפונית באוגדת עזה  |
| --- |
| 

|  |
| --- |
| דני טופוס • מירון קרן • ישראל זיו • שאול אריאלי • נביה מרעי • מעד'א חסבאני • דוד אוחנה • חמאדה גאנם • יואל סטריק • אבי לוי • מוני כץ • רון אשרוב • עופר לוי • עופר וינטר • ירון פינקלמן • יקי דולף • אבי רוזנפלד • יואב ברונר • עמי ביטון • חיים כהן |

 |

| מפקדי חטיבת הצנחנים  |
| --- |
| 

|  |
| --- |
| אריאל שרון • מנחם אבירם • אלי זעירא • יצחק חופי • רפאל איתן • דני מט • חיים נדל • לוי חופש • עוזי יאירי • אריה צידון • מתן וילנאי • עמוס ירון • אמנון ליפקין-שחק • דורון רובין • יורם יאיר • שמואל ארד • מנחם זטורסקי • נחמיה תמרי • שאול מופז • דורון אלמוג • משה יעלון • מתי הררי • ישראל זיו • בני גנץ • יצחק גרשון • גדי שמני • אביב כוכבי • יוסי בכר • חגי מרדכי • הרצי הלוי • אהרון חליוה • אמיר ברעם • אליעזר טולדנו • נמרוד אלוני • יקי דולף • יובל גז • יואב ברונר • עמי ביטון |

 |